དེ་རྣམས་ཀྱི་ནང་ནས་འདིར་སྐད་ཡིག་གི་ལོ་རྒྱུས་ཅུང་ཟད་འཆད་དེ།སྐད་ཡིག་ནི་རིག་གནས་ཐམས་ཅད་ཀྱི་རྨང་གཞི་ཡིན་པའི་ཕྱིར་རོ།།འདི་ལ་སྐྱེས་གནས་འཆི་གསུམ་གྱི་ལོ་རྒྱུས་ལས།དང་པོ་སྐད་ཡིག་གི་སྐྱེས་པའི་ལོ་རྒྱུས་ཞེས་པ་ནི།སྐད་དང་ཡི་གེ་དེ་རྣམས་སྔོན་མེད་གསར་དུ་བྱུང་བའོ།།འདི་ལ་གཉིས་ཏེ་སྐད་སྐྱེས་ཚུལ་དང་ཡི་གེ་སྐྱེས་ཚུལ་ལོ།།དང་པོ་སྐད་སྐྱེས་ཚུལ་ནི།དེང་སང་གི་ཟེར་སྒྲོས་ལྟར་བཤད་ན།མི་རྣམས་ཀྱི་ཐོག་མ་སྤྲ་ལས་བྱུང་ལ་དེ་ཡང་ཨ་ཧྥེ་རི་ཀ་ནས་བྱུང་བར་འདོད་དེ།ལོ་ས་ཡ་བདུན་ནས་ས་ཡ་ལྔའི་བར་ཙམ་གྱི་ཡར་སྔོན་ན་ཨ་ཧྥེ་རི་ཀའི་ཡུལ་དུ་མིའི་རིགས་ཀྱི་ཐོག་མའི་མེས་པོར་གྱུར་པའི་སྤྲ་དང་སྤྲ་གཞན་རྣམས་རིམ་འགྱུར་གྱི་དབང་གིས་སོ་སོར་རིགས་མི་འདྲ་བར་གྱུར།མིའི་རིགས་ཀྱི་མེས་པོ་དེ་རྣམས་ཕྱིས་སུ་སྐོར་ཆེན་པོ་གཉིས་སུ་གྱེས་ཏེ།ལྷོ་སྤྲའི་སྐོར་དང་མིའི་སྐོར་རོ།།ལྷོ་སྤྲའི་སྐོར་དེ་རྣམས་ལོ་ས་ཡ་བཞི་དང་འབུམ་ཕྲག་གཅིག་གི་སྔོན་ཙམ་ན་རིམ་པར་འགྱུར་ཏེ་གྱེན་དུ་འགྲེངས་ནས་ལངས་ཐབས་སུ་འགྲོ་བར་གྱུར།ལོ་ས་ཡ་ཕྲག་གསུམ་ཙམ་སྔོན་གྱི་ལྷོ་སྤྲའི་རིགས་དེ་རྣམས་ད་ལྟའི་སྤྲ་ནག་པོ་དང་མཚུངས་ཏེ།ལངས་ནས་འགྲོ་ཤེས་ཀྱང་གཏམ་སྨྲ་མི་ཤེས་ཞེས་ཆེད་མཁས་པ་ཕལ་ཆེ་བས་འདོད་དོ།།